CELEX: 32019D2207
Language: lt
Date: 1575504000000
Title: Tarybos Sprendimas (ES) 2019/2207 2019 m. gruodžio 5 d. dėl pozicijos, kurios Europos Sąjungos vardu turi būti laikomasi Tolimų tarpvalstybinių oro teršalų pernašų konvencijos vykdomosios institucijos 39-oje sesijoje dėl tam tikrų Protokolo dėl rūgštėjimo, eutrofikacijos ir pažemio ozono mažinimo pakeitimų

23.12.2019   
               
               
                  LT
               
               
                  Europos Sąjungos oficialusis leidinys
               
               
                  L 332/17
               
            
         TARYBOS SPRENDIMAS (ES) 2019/2207
         2019 m. gruodžio 5 d.
         dėl pozicijos, kurios Europos Sąjungos vardu turi būti laikomasi Tolimų tarpvalstybinių oro teršalų pernašų konvencijos vykdomosios institucijos 39-oje sesijoje dėl tam tikrų Protokolo dėl rūgštėjimo, eutrofikacijos ir pažemio ozono mažinimo pakeitimų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 191 straipsnį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     į 1979 m. Tolimų tarpvalstybinių oro teršalų pernašų konvencijos (toliau – Konvencija) įtrauktas Protokolas dėl rūgštėjimo, eutrofikacijos ir pažemio ozono mažinimo (toliau – Protokolas), kuris buvo priimtas 1999 m.;
                  
               
                     (2)
                  
                  
                     pagal Protokolo 13a straipsnį Konvencijos vykdomosios institucijos (toliau – vykdomoji institucija) sesijoje dalyvaujančios Šalys gali priimti Protokolo ir jo priedų pakeitimus;
                  
               
                     (3)
                  
                  
                     vykdomosios institucijos 30-oje sesijoje dalyvavusioms Šalims priėmus sprendimus 2012/1 ir 2012/2, Protokolas buvo iš dalies pakeistas 2012 m. Pakeitimai, išdėstyti Sprendime 2012/1, įsigaliojo Protokole numatyta pagreitinta tvarka. Pakeitimui, išdėstytam Sprendime 2012/2, reikėjo Protokolo šalių pritarimo ir jis buvo patvirtintas Sąjungos vardu Tarybos sprendimu (ES) 2017/1757 (1). Tas pakeitimas įsigaliojo 2019 m. spalio 7 d.;
                  
               
                     (4)
                  
                  
                     vykdomoji institucija 2019 m. gruodžio 9–13 d. vyksiančioje 39-oje sesijoje turi nuspręsti dėl Jungtinių Amerikos Valstijų pasiūlytų Protokolo 3a straipsnio ir Protokolo VII priedo pakeitimų priėmimo siekiant sudaryti palankesnes sąlygas ES nepriklausančioms Šalims ratifikuoti Protokolą;
                  
               
                     (5)
                  
                  
                     tikslinga nustatyti poziciją, kurios Sąjungos vardu turi būti laikomasi vykdomojoje institucijoje, kadangi iš dalies keičiamo Protokolo dalykui ir turiniui taikoma Sąjungos acquis, visų pirma Europos Parlamento ir Tarybos direktyva (ES) 2016/2284 (2);
                  
               
                     (6)
                  
                  
                     Sąjungos pozicija vykdomosios institucijos 39-oje sesijoje turėtų būti pritarti pasiūlymui iš dalies pakeisti Protokolo VII priedą;
                  
               
                     (7)
                  
                  
                     jeigu 39-oje sesijoje dalyvaujančios Šalys iš Rytų Europos, Kaukazo ir Vidurinės Azijos šalių nurodytų, kad pasiūlymas iš dalies pakeisti Protokolo 3a straipsnį yra naudingas, Sąjungos pozicija vykdomosios institucijos 39-oje sesijoje turėtų būti pritarti tam pasiūlymui. Jeigu tos Šalys nenurodytų, kad pasiūlymas iš dalies pakeisti Protokolo 3a straipsnį yra naudingas, Sąjungos pozicija turėtų būti paprašyti Jungtinių Amerikos Valstijų atsiimti savo pasiūlymą, o, jei Jungtinės Amerikos Valstijos jo neatsiimtų, Sąjunga turėtų turėti galimybę prieštarauti pasiūlymui,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu turi būti laikomasi Tolimų tarpvalstybinių oro teršalų pernašų konvencijos vykdomosios institucijos 39-oje sesijoje (toliau – vykdomosios institucijos 39-a sesija), yra tokia:
            
                        a)
                     
                     
                        pritarti Jungtinių Amerikos Valstijų pateiktam pasiūlymui iš dalies pakeisti Protokolo VII priedą, kad lankstūs terminai būtų pratęsti nuo 2019 m. iki 2024 m.;
                     
                  
                        b)
                     
                     
                        jeigu vykdomosios institucijos 39-oje sesijoje dalyvaujančios Šalys iš Rytų Europos, Kaukazo ir Vidurinės Azijos šalių nurodytų, kad pasiūlymas iš dalies pakeisti Protokolo 3a straipsnį, kad lankstūs terminai būtų pratęsti nuo 2019 m. iki 2024 m. ir nuo 2022 m. iki 2030 m., yra naudingas, pritarti Jungtinių Amerikos Valstijų pateiktam pasiūlymui iš dalies pakeisti tą straipsnį;
                     
                  
                        c)
                     
                     
                        jeigu šio straipsnio b punkte nurodyta sąlyga neįvykdoma, paprašyti Jungtinių Amerikos Valstijų atsiimti pasiūlymą iš dalies pakeisti Protokolo 3a straipsnį;
                     
                  
                        d)
                     
                     
                        jei po prašymo, kaip nurodyta šio straipsnio c punkte, Jungtinės Amerikos Valstijos neatsiima pasiūlymo iš dalies pakeisti Protokolo 3a straipsnį, Sąjunga gali prieštarauti pasiūlymui.
                     
                  
         
            2 straipsnis
            Sąjungos atstovai, pasikonsultavę su valstybėmis narėmis, per koordinacinius pasitarimus vietoje, atsižvelgdami į vykdomosios institucijos 39-os sesijos eigą, gali susitarti dėl 1 straipsnyje nustatytos pozicijos koregavimo be papildomo Tarybos sprendimo.
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2019 m. gruodžio 5 d.
            
               
                  Tarybos vardu
               
               
                  Pirmininkas
               
               M. LINTILÄ
            
         
         
            (1)  2017 m. liepos 17 d. Tarybos sprendimas (ES) 2017/1757 dėl 1979 m. Tolimų tarpvalstybinių oro teršalų pernašų konvencijos 1999 m. Protokolo dėl rūgštėjimo, eutrofikacijos ir pažemio ozono mažinimo pakeitimo priėmimo Europos Sąjungos vardu (OL L 248, 2017 9 27, p. 3).
         
            (2)  2016 m. gruodžio 14 d. Europos Parlamento ir Tarybos direktyva (ES) 2016/2284 dėl tam tikrų valstybėse narėse į atmosferą išmetamų teršalų kiekio mažinimo, kuria iš dalies keičiama Direktyva 2003/35/EB ir panaikinama Direktyva 2001/81/EB (OL L 344, 2016 12 17, p. 1).